次韻程致道館中桃花
作者：韓駒
朝代：宋

paragraphs: 桃花如昭君，服飾靚以豐。
徘徊顧清影，似爲悅已容。
數枝有餘妍，窈窕禁省中。
何如武陵岸，繽紛落天風。
我夢泛舟去，春流濯鳬翁。
豈知限重門，風搖鋪首銅。
憶汝初破萼，時當樓雪融。
亭亭怯餘寒，賴此赤日烘。
蓬山十載夢，翬飛左昇龍。
重來迹已換，一掃凡花空。
髪有今歲白，顔無故時紅。
三嗅三歎息，繁英爲誰穠。